**Unsprezece Septembie**

*Cristian Ovidiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1 –Bem

pasărea fără aripi

se aşază la masă cu noi;

are ciocul îmbibat în sângele scurs,

uimitor,

peste timpul rănit pe care îl cercetăm

prin ecranul cu peşti toxici, alături

de halba cu bere sortită

să aducă aerul bolnav al

raţiei de viaţă.

Liniştita prăbuşire ne inundă venele

la New York se moare.

Mâine este ziua mea.

Unsprezece Septembrie 2

turnați în cenușă

Ciocul păsării se înfige în trupul de sticlă

în zbor dezarticulat cu aripi risipite.

Bolnav pasărea sapă în

cercul înfierbântat al aerului otrăvit,

se rup cuvintele pământului care frânge

cerul rănit în compasul incandescent.

Inimi planează și se strivesc de betonul încins

tremură carnea lăsată să curgă

cu izvor tăcut se împlinește destinul

plecării din trup.

Cei ce devin zi rup groaza în silabe

sunt fiii neajunși ai tăcerii

se nasc în oceanul de ochi

cu brațe desprinse, turnați în cenușă

vocile lor hașurate

traversează versetul topirii întru ființă.

Unsprezece septembrie 3

Primele Ore

În sângele învolburat frica bântuie

în perfuzii.

Văzduhul înghite suflarea.

se așterne tăcerea în copaci.

Ninge peste apa interzisă

Umbra vieții miroase a duhoare,

fuga continuă din timpul suferind

spre colindul de iarnă.

Vânătorul sună din goarnă,

căprioare traversează orașul,

într-un decor pustiit

rujul iubirii

își tulbură culoarea.

Se aud primele sirene,

iarba va răsări prin ciment.

Unsprezece Septembrie 4

Aripile noastre

Sânul tău gust al piersicii plânge

în epava unui vis răstignit

expus zborului neterminat

nu-ți fie frică,

norii poartă chipul nostru

vom avea aripi

din tencuială trupurile captive

se vor desface în lumină

ușile deschise

vor lăsa iarna în toamnă

este timpul

să abdicăm

din visul care decora altădată cerul

în căutarea primăverii.

Nu-ți alunga zâmbetul

vreau să-l păstrez

în ființa care se zămislește

din foc și cuvinte

în liniștea așternută

vom avea aripi

Unsprezece Septembrie 5

Gândul fiului

De astăzi mama va împleti așteptarea

în părul păpușilor din geam

cu cârlionți de mătase din pletele lunii

pe buze le va pune ruj din praful de stele

își va dori la masă fiul

dar acesta nu va mai avea suficientă lumină să

învețe numărătoarea secundelor în drumul spre casă.

în mod permanent

ea va locui în salonul dimineților albastre,

căluții de mare și berzele o vor însoți.

Din coșul lui cu rufe purtate

va scoate cântecul de patefon pe care îl ascultau împreună,

apoi meticuloasă îl va înveli în straie

de duminică.

După amiaza va pregăti cina pentru timpul

șchiop

Telefonul 6

La capătul firului

sunt secunde pe care timpul le înrămează

spaima de a nu pierde zâmbetul bogat al toamnei

desprinde silabe din carnea cuvintelor

se naște strigătul de iarnă al fricii stăpâne din sânge

întunericul iscălește vocale pe diapazonul vocii

clinchetul metalic îmbracă stingher singura chemare

stinsă în marea de foc a zborului